Լասլո Պաալ

Լասլո Պաալ (, 30 հուլիսի, 1846, Զամ (այժմ Ռումինիայի Տրանսիլվանիա շրջանի Հունեդոարա ժուդեցում) — 4 մարտի, 1879, Շարանտոն Լը Պոն, Ֆրանսիա), հունգարացի բնանկարիչ, իմպրեսիոնիստ։ Բարբիզոնյան դպրոցի ներկայացուցիչ։

Կենսագրություն
Լասլո Պաալը ծնվել է 1846 թվականի հուլիսի 30-ին Զամ գյուղում։ 1864-1866 թվականին գեղանկարչություն է սովորել Վիեննայի կերպարվեստի ակադեմիայում՝ աշակերտելով գերմանացի նկարիչ Ալբերտ Ցիմերմանին։

1869 թվականին Լասլո Պաալն առաջին անգամ ներկայացրել է իր մի քանի աշխատանքները Մյունխենում անցկացվող մեծ ցուցահանդեսում։ 1870 թվականին ուղևորություն է կատարել դեպի Նիդերլանդներ։ Նույն թվականին իր ընկերոջ՝ հունգարացի գեղանկարիչ Միխայ Մունկաչիի խորհրդով ընդունվում է Դյուսելդորֆի գեղարվեստի ակադեմիա՝ շարունակելու ուսումը։

1873 թվականից Պաալն ապրել է բարբիզոնյան դպրոցի նկարիչների գաղութում։ Եղել է Փարիզի սալոնի մշտական մասնակիցներից մեկը։ Սալոնում 1873 թվականին նրան շնորհվել է մրցանակ «Մայրամուտ» նկարի համար։

1874 թվականից Դյուսելդորֆի նկարիչների միության անդամ է։

Լասլո Պաալը մահացել է 1879 թվականի մարտի 4-ին Ֆրանսիայում՝ Շարանտոն Լե Պոնում։ Իր ստեղծագործական կյանքի ընթացքում ստեղծել է շուրջ 65 նկարներ։ Նկարչի մահից հետո նրա կտավները վաճառվել են աճուրդում, որ կազմակերպվել է 1880 թվականին Փարիզում։

Արվեստ 
Մասնագետների ու քննադատների կարծիքով՝ Լասլո Պաալի կողմից բնության ընկալմանն ու պատկերմանը հատուկ է լարված կրքոտությունն ու խանդավառությունը։ Նկարչի գեղարվեստական ոճը նույնքան զգացմունքային ու ակտիվ է, որքան Մունկաչիինը։ Գունային հարաբերակցությունները դրամատիկ են ու հակադրական։ Նրա բնանկարներում պատկերված բնությանը հատուկ է դինամիկան ու հարափոփոխ լինելը։ Դրա հետ միաժամանակ Պաալի նկարներում ոչինչ չկա իմպրեսիոնիստների ստեղծագործություններին հատուկ վայրկենական անկայունությունից։ Փոփոխականության տպավորության հետ միաժամանակ նրա գործերում բնությունը նյութական է իր առարկայական որոշակիությամբ ու կերպարվեստական ամբողջականությամբ։

Պատկերասրահ

Ծանոթագրություններ

Արտաքին հղումներ 

 Л. Алешина. Искусство Венгрии 
 Detailed biography by Lázár László: @ Művészet (1902) 
 Magyar Elektronikus Könyvtár: Multiple biographies and appreciations of Paál's work
 Letters from Paál László @ Művészet (1911)

Հունգարացի նկարիչներ
Իմպրեսիոնիստ գեղանկարիչներ
Բնանկարիչներ